১৬০৫ খ্রিস্টাব্দে কারভালহো নিহত হওয়ার পর সন্দ্বীপের কর্তৃত্ব ছিল তার সহযোগী মানোয়েল দে মাত্তোসের হাতে। এই মাত্তোস কিছুদিনের জন্য সন্দ্বীপের শাসনভার তার কর্মচারী ফতেহ খানের হাতে দিয়েছিলেন। শোনা যায়, ফতেহ খান ষড়যন্ত্র করে মানোয়েলকে হত্যা করেন। মৃত্যুর আগে মানোয়েল সন্দ্বীপের শাসক হিসেবে নিয়োগ দেন পেরো গোমেজকে। এই গোমেজের কাছ থেকেই ফতেহ খান সন্দ্বীপ দখল করে নেন। এই ফতেহ খানের কর্মকাণ্ডে ধর্মীয় উগ্রতার ছাপ পাওয়া যায়। সন্দ্বীপ দখল করে তিনি সেখানকার পর্তুগিজ এবং স্থানীয় খ্রিস্টানদের হত্যা করেন। এর পর তিনি সেবাস্তিও গনজালেস ও তার বাহিনীকে দমন করতে উদ্যত হন। গনজালেস এবং তার দলবল দক্ষিণ শাহবাজপুরের দ্বীপে অবস্থানকালে সেখানে হানা দেন ফতেহ খান।